**יחזקאל (חזי) לֶסְקְלִי** (26 ביולי 1952 – 26 במאי 1994) היה משורר, כוריאוגרף ומבקר אמנות ישראלי.

ביוגרפיה
--------

חזי לסקלי נולד ברחובות, כבנם היחיד של הורים יוצאי צ'כיה ניצולי השואה.

גדל בגבעתיים. בגיל 22 עבר להאג שבהולנד, שם למד מחול ואמנויות באקדמיה הפתוחה לאמנויות. לאחר שובו לישראל עסק בכתיבת ביקורות מחול במקומון "העיר", בו היה חבר משנת 1980 ואף נטל חלק בעריכתו. היה לו גם טור קבוע בעיתון, בשם "יומן הנרגן". חזי לסקלי עסק בכוריאוגרפיה ופרסם שלושה קטעי מחול.

חזי לסקלי כתב מגיל 14 ופרסם את שיריו הראשונים בכתבי עת בגיל 18. בספר ראו אור שיריו לראשונה באנתולוגיה "ביכורי עטים" (מסדה, 1972), בעריכת מתי מגד. ספר שיריו הראשון, **האצבע**, פורסם כשהיה בן 34. בולטים בשירתו המחול וההומוסקסואליות.

לסקלי היה פעיל בארגוני להט"ב והיה בין הראשונים בישראל שהזדהו בציבור כהומוסקסואלים. באחד מטוריו ב"העיר" כתב על גבריאל שרובר, שנפטר ב-1988 בגיל 42, ומשפחתו העשירה הנציחה את שמו בפרויקטים בארץ (דוגמת בית גבריאל על שפת הכנרת). לסקלי חשף כי הלה היה הומוסקסואל וכי נפטר מאיידס, ותקף את המשפחה על שהיא מסתירה זאת בניגוד לרצונו המפורש של המנוח. פרסום זה חולל שערורייה, והעיתון הוצף בתגובות אוהדות ונזעמות. לסקלי עצמו נפטר בשנת 1994 ממחלת האיידס ונטמן בבית העלמין ירקון. ספר שיריו האחרון ראה אור לאחר מותו, ב-1994.

עיר מגוריו, גבעתיים, גם היא מוזכרת בשיריו לא פעם, לצד ערים נוספות בישראל ובעולם. כמו כן, רב השימוש שלסקלי עושה בשירתו בחפצים דוממים, כמו ידית של דלת, כוס, משור, עיפרון, מחק ועוד. בשיריו קיימים מוטיבים של ארס פואטיקה:

> 
> שִׁירָה אֵינָה חַיֶּבֶת לְהִיוֹת שִׁירָה.  
> 
> הִיא יְכוֹלָה לִהְיוֹת מָזוֹן מְדַבֵּר.  
> 
> שִׁירָה יְכוֹלָה לִהְיוֹת קוֹנְפִיטוּרָה  
> 
> כְּלוֹמַר פְּרִי מֵת וְטָעִים.
> 
> 
> 
> — "שירה", **העכברים ולאה גולדברג** (הוצאת הליקון-ביתן), עמוד 38
> 

> 
> עַל הַשִּׁירָה לִהְיוֹת אַכְזָרִית מִבְּלִי לְהִתְאַכְזֵר.  
> 
> עַל הַשִּׁירָה לָגוּר בְּדִירָה  
> 
> בְּלִי חַלּוֹנוֹת.
> 
> 
> 
> — "שעת האישה העיוורת", **העכברים ולאה גולדברג** (הוצאת הליקון-ביתן), עמוד 90
> 

אף על פי שנפטר בגיל צעיר יחסית, הספיק להותיר מורשת חשובה של שירה חיה ונועזת.

בשנת 1996 יצא הסרט התיעודי "יקנטליסה" בבימויו של יאיר לב, המשרטט באופן א-סנטימנטלי דיוקן קולנועי מורכב וטרגי של לסקלי. הסרט, שהשתתף בתחרות וולג'ין בפסטיבל הקולנוע בירושלים באותה שנה, נפסל לשידור בטלוויזיה הישראלית ולבסוף הוקרן ב-2002 בערוץ 8 בכבלים.

ב-2009 ראה אור מבחר מכל שיריו, בעריכת מאיר ויזלטיר.

ב-2020 יצא לאור ״המשורר״ (נענע דיסק), אלבום משירי חזי לסקלי שהולחנו על ידי דורי פרנס, בהפקתו המוזיקלית של ערן ויץ ובביצועם של רונה קינן, שי צברי, אלון עדר ואחרים.

ספרי השירה שלו
--------------

* **האצבע, שירים: 1985-1974**, עם עובד, 1986
* **חיבור וחיסור, שירים 1987-1985**, עם עובד, 1988
* **העכברים ולאה גולדברג: שירים 1989-1987**, ביתן, 1992.
* **סוטים יקרים: שירים 1992-1990**, ביתן, 1994.
* **באר חלב באמצע עיר**, שירים 1968–1992, עם עובד, 2009.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **חזי לסקלי** |

* חזי לסקלי, ב"לקסיקון הספרות העברית החדשה"
* חזי לסקלי, ב"לקסיקון הקשרים לספרות ישראלית"
* חזי לסקלי, באתר המכון לתרגום ספרות עברית (באנגלית)
* מידע על חזי לסקלי בקטלוג "מרחב" של הספרייה הלאומית
* גיליון של כתב העת **הליקון** שבו מצויים שירים מן העיזבון של חזי לסקלי
* גלעד מעיין, 7 שנים למותו של משורר. 15 שנים למותו של ספר. על **האצבע** בכתב העת **דג-אנונימי?**
* דניאל זק, מאחורי האוויר, מתחת ליקום: על חזי לסקלי וחברים, באתר "מכונת קריאה"
* אריאל הירשפלד, המלאך, או על הערך של לימוד שירה בעל-פה, באתר הארץ, 21 בספטמבר 2005
* אלי הירש, על "באר חלב באמצע עיר", ידיעות אחרונות, 20/3/09
* תימורה לסינגר, שיר לשירה, באתר ynet, 7 באפריל 2009
* אפרת מישורי, ברוך בואכם לגן העדן של הגיהנום, באתר הארץ, 6 במאי 2009
* יצחק לאור, תיאטרון האכזריות, באתר הארץ, 15 במאי 2009
* אורי הולנדר, כלי נגינה המחכה בנרתיקו, באתר הארץ, 15 במאי 2009
* נעמה צאל, שבוע הספר | ספרים מומלצים: שירה חייבת לישון, באתר הארץ, 10 ביוני 2009
* יובל אלבשן, שבוע הספר | ספרים מומלצים: רחובות הזעם והחמלה, באתר הארץ, 10 ביוני 2009
* שמעון שלוש, על "העכברים ולאה גולדברג", אתר סימניה, ספטמבר 2011
* 20 משוררים בשיר מחווה לחזי לסקלי, באתר "העוקץ", 8 ביוני 2012
* חזי לסקלי, השראה מתוקה, הַמּוּסָךְ מוסף לספרות, בבלוג "הספרנים" של הספרייה הלאומית, 03.02.2021
* יובל פלוטקין, לידיעת הסוטים: עשרות שנים אחרי מותו, חזי לסקלי עוד חי ובועט, באתר ynet, 18 בינואר 2020
* אתר למנויים בלבד אילאור פורת, על שירו של לסקלי **סלט חסר תקווה - The Hopeless Salad**, באתר הארץ, 19 ביולי 2021

הערות שוליים
------------

1. ↑  אלון אלטרס, מילים שמצליחות לגעת "האצבע" מאת: חזי לסקלי; עם עובד, כותרת ראשית, 11 ביוני 1986
2. ↑  תימורה לסינגר, ‏שי צברי, רונה קינן, האחיות לוז וזמרים נוספים, מפיחים רוח חיים יפהפייה בשיריו של חזי לסקלי באלבום "המשורר", באתר גלובס, 16 באוקטובר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007501076705171
* BnF: cb16060377n (data)
* ISNI: 0000 0000 6669 2346
* LCCN: nr88008286
* NSK: 000346276
* RKD: 92144
* ULAN: 500768857
* VIAF: 88365983
* WorldCat: lccn-nr88008286

 |